Ügygazda a Központban: KTDF

|  |  |  |  |  |
| --- | --- | --- | --- | --- |
| **ÁLLOMÁSHELY**  **TéT szakdiplomata éves beszámoló jelentés**  **2024. január – 2024. május** | | | | |
| **Készítette:**  **(TéT szakdiplomata)** | **Mészáros Eleonóra TéT szakdiplomata, konzul** | | | |
| **Beszámoló véglegesítésének időpontja (év, hó, nap):** | | **2024.** | 06. | 14. |
|  | | | | |
| 1. **Vezetői összefoglaló** | A San Francisco-i tudományos és technológiai szakdiplomata pozíció, így a San Francisco-i alkonzulátus állomáshely 2022. június 30. és 2024. január 11. között betöltetlen volt. Az új szakdiplomata 2024. év eleji megérkezésével a tudománydiplomáciai tevékenység ellátása ismét kiemelt figyelmet kap a nyugati part esetében is.  A magyar-amerikai, így a nyugati parti tudománydiplomáciai kapcsolatok alapdokumentuma *a Magyar Köztársaság Kormánya és az Amerikai Egyesült Államok Kormánya közötti tudományos és technológiai együttműködési megállapodás*, amelyet a 2010. évi XXX. törvény hirdetett ki. A megállapodást 10 évre kötötték a felek, hatálya automatikusan újabb 10 évre meghosszabbodott az évfordulókor, így jelenleg is hatályban van. Azonban a nyugati parti, különösen a kaliforniai tudományos és technológiai kapcsolatok lényegében függetlenek a fennálló megállapodástól.  Az új tudományos és technológiai szakdiplomata 2024. januári érkezését követő első feladatok közé tartozott a kapcsolati rendszer újbóli kiépítésének megkezdése a több, mint 1,5 éves szünetet követően. Így kapcsolatfelvételre került sor többek között állami és önkormányzati szervekkel, például a kaliforniai kormányzóhelyettes nemzetközi kapcsolatokért felelős területével, valamint a San Francisco-i polgármester nemzetközi kereskedelemért és kereskedelempolitikáért felelős igazgatójával. A szakdiplomata többször felkereste az Európai Unió San Francisco-i Kirendeltségét is, amely az elmúlt időszakban több fontos, a USA–EU bilaterális kutatás-fejlesztés területét érintő rendezvényt, tájékoztatót szervezett.  Fontos kapcsolat alakult ki a Bay Area Council Economic Institute-tal, mely szervezet felel a San Francisco-i öböl térségének fejlesztését megalapozó tanulmányok, valamint javaslatok megfogalmazásáért. Továbbá az SKS Partners-szel, a mintegy 2 milliárd USD értékű, NASA Research Park-ban megvalósuló „The Berkeley Space Center” projektet menedzselő vállalattal.  Kaliforniában, különösen a San Francisco-i öböl környékén világviszonylatban is kiemelkedő startup és kockázati tőke ökoszisztéma összpontosul. A szakdiplomata ezen a területen is megkezdte a kapcsolatépítést, projektkezdeményezések előkészítését. Tekintettel arra, hogy a területen számos ország igen jelentős erőforrással próbál kapcsolatot építeni, így kiemelt szerepe van az esetleges regionális összefogásoknak is. A szakdiplomata egyeztetett a CzechInvest, cseh befektetési ügynökség nyugati parti működésért felelős igazgatójával, mely eredményeképp közös projekt formálódik. A román Rubik Garage több állomásos sorozatot szervezett Kaliforniában és Texasban kelet- és közép-európai startupoknak. Az egyeztetések alapján rendkívül nyitottak a tapasztalatcserére és magyar vállalkozások támogatása irányában. Kapcsolatfelvétel történt több helyi jogi és gazdasági szakemberrel is annak érdekében, hogy a Magyarországról érkező megkeresések a lehető legrövidebb idő alatt menedzselhetők legyenek megfelelő információkkal és kapcsolatokkal. A szakdiplomatához érkező hazai megkeresések a közlekedés és a mezőgazdaság területére összpontosultak 2024. első hónapjaiban. Ugyanakkor a terület ökoszisztémáján belül az informatika, a biotechnológia, valamint az orvosi eszközgyártás is kiemelt helyet kap, így ezen területek esetében a kölcsönös kapcsolatépítésre javasolt a közeljövőben kiemelt figyelmet fordítani.  A magyar diaszpórához kapcsolódó, a tudománydiplomácia szempontjából jelentős szereppel bír a Hungarian-American Scientist and Innovators in Silicon Valley szervezet. A szakdiplomata több alkalommal egyeztetett a tagsággal, valamint több eseményüket kereste fel, amely eredményeképpen közös projekt formálódik. Jelenleg a kapcsolódó magyar szervezetek felkutatása van folyamatban.  Az amerikai–magyar relációt tekintve is kis mértékű élénkülés volt megfigyelhető az elmúlt időszakban az egyetemi és kutatói mobilitás tekintetében. Habár USA-ba irányuló mobilitás tekintetében jelentős minden évben az érdeklődés, azonban jellemző a pályázati források túlpályázása és kimerülése. Az amerikai tandíjak és megélhetési költségek nagyon magas összege jelentős gátat szab a mobilitás jelentős növekedésének a relációt tekintve. A képzési területet érintően a 2024. év fontos eseménye volt a régióban, hogy az az University of Redlands-on kapott helyet a Kodály Központ. A központ ünnepélyes megnyitójára 2024. február 10-én került sor.  Tekintettel arra, hogy a San Francisco-i alkonzulátuson kizárólag a szakdiplomata teljesít szolgálatot, valamint, hogy konzuli munkakört is betölt, a beszámolási időszak fontos feladata volt például az európai parlamenti választás külképviseleti lebonyolításának előkészítése, valamint a levélszavazatok személyes fogadásának biztosítása is. A szakdiplomata ezen felül több esetben képviselte a Los Angeles-i főkonzulátust rendezvényeken, tartott beszédet (pl. Hungarian Heritage Festival, március 15-i ünnepség). | | | |
|  | | | | |
| 1. **fogadó ország (TéT szakdiplomata felelősségi területe) KFI helyzete, prioritások, intézményrendszer** | Az Amerikai Egyesült Államok globális vezető a kutatás, fejlesztés és innováció (K+F+I) területén, amit egy erős, komplex ökoszisztéma – akadémiai intézmények, kormányzati szereplők, ügynökségeket, magánszektorbeli vállalatokat és non-profit szervezeteket – biztosít. 2021-ben a bruttó hazai K+F kiadások (GERD) értéke 806 milliárd dollár volt, ami 2022-re 886 milliárd dollárra növekedett, amely érték továbbra is világelső. (A 2021. évben a GERD érték alapján a 2. helyezett Kína volt 667,6 milliárd dollárral, majd Japán következett 177 milliárd dollárral, Németország 154 milliárd dollárral és Dél-Korea 120 milliárd dollárral). Az USA a K+F-intenzivitás szempontjából is a világ élvonalába tartozik, a K+F kiadások a bruttó hazai termék 3,5%-a körül alakultak az elmúlt években.  A K+F szektor ráfordításait a vállalati szektor dominálja. 2022-ben az Amerikai Egyesült Államok K+F tevékenységének 78%-át ez a szektor adta. A felsőoktatási szektor 10%-ot, a szövetségi kormányzat pedig 8%-ot tett ki. Fontos azonban megemlíteni, hogy míg a vállalati szektor és a szövetségi kormányzat reálértéken is növelte ráfordításait, addig a felsőoktatási szektor K+F ráfordításai stagnáltak. Amellett, hogy a vállalati szektor rendelkezik a legnagyobb K+F ráfordítással, egyben a legnagyobb K+F finanszírozó is. 2022-ben ez a szektor finanszírozta összes amerikai K+F 76%-át, szemben a 2000. évi 69%-kal és a 2010. évi 61%-kal. A szövetségi kormányzat a 2022. évben az Amerikai Egyesült Államok K+F-jének 18%-át finanszírozta, azonban az alapkutatáson belül a részaránya 40%-ot tett ki. A szövetségi K+F finanszírozás legnagyobb kedvezményezettje a 2022. évben a felsőoktatás volt.  Az amerikai vállalati (10 főt vagy többet foglalkoztatók) K+F ráfordítások 79%-át öt iparág adta 2021-ben: információ, kommunikáció (beleértve a szoftverkiadást) 25%; vegyi anyagok gyártása (beleértve a gyógyszereket) 18%; számítógép- és elektronikai termékek gyártása (beleértve a félvezetőket) 17%; szakmai, tudományos és műszaki szolgáltatások (beleértve a K+F szolgáltatásokat) 11%; és közlekedési eszközök gyártása (beleértve a gépjárműveket és repülőgép alkatrészeket) 8%.  A TéT szakdiplomata felelősségi területe a nyugati part, ezen belül is Kalifornia, elsősorban a San Francisco-i öböl térsége. Ez a régió, amely magában foglalja a Szilícium-völgyet is, az Amerikai Egyesült Államokon belül is kiemelt szerepet tölt be, évtizedek óta vezető technológiai, innovációs és vállalkozói központ– világviszonylatban is –. Ezt a státuszt a terület a kutatóegyetemei, a kockázatitőke-társaságai, valamint a technológiai és az élettudományi vállalatai közötti szerteágazó kapcsolatrendszer és intenzív együttműködések révén érte el, amelyek páratlan eredményeket generáltak a technológiai fejlesztések és azok kereskedelmi hasznosítása terén is. Fontos megemlíteni, hogy a régió vállalatai nem csak a technológiai fejlesztések területén kimagaslóak, hanem az innovatív üzleti modellek fejlesztése és adaptálása is fontos eleme a sikerüknek.  Kalifornia K+F ráfordításainak főbb jellemzői:   * Kalifornia az Amerikai Egyesült Államok domináns, vezető állama a K+F kiadások terén – 218 milliárd dollárral, amely az egyes államokhoz rendelhető összes K+F kiadás 30,5%-át tette ki a National Center for Science and Engineering Statistics 2020. évre vonatkozó adatai szerint. * Míg az ipar felelős a K+F kiadások legnagyobb részéért, ezen finanszírozás nagy része termékekhez kapcsolódó K+F-re irányul. Az alapkutatás finanszírozásának legnagyobb része kormányzati forrásokból származik, és az alapkutatás közel felét a felsőoktatási szektor végezte.   A San Francisco-i öböl komplex innovációs ökoszisztémájának főbb szereplői:   * **Kutatóegyetemek:** a Stanford University és a University of California négy regionális kampusza – UC Berkeley, UC San Francisco, UC Davis, UC Santa Cruz – központi szerepet játszanak az innovációs folyamatokban. Fontosságuk és szerepük az alapkutatások területén az 1990-es évek óta folyamatosan növekszik, mivel ekkortól a magánvállalatok az alapkutatások végzésére fenntartott nagy laboratóriumok helyett nagyrészt az alkalmazott kutatásokra (rövidtávú, termékközpontú kutatásokra) helyezték át a hangsúlyt. Ugyanakkor a régióban számos példa figyelhető meg arra vonatkozóan, hogy az egyetemi elméleti (alap)kutatások váltak vállalati úttörő termékek alapjaivá (pl.: UC San Francisco génklónozás – Hepatitis B vakcina, Stanford University anyagtudományi kutatások – olcsó napelemek stb.)   Ezen egyetemek szellemitulajdon-portfóliójára és annak hasznosítására vonatkozó adatok (találmányok, növényfajták, iparjogvédelmi oltalmak, kapcsolódó startupok, licence megállapodások stb.) is rendkívül kimagaslóak, ugyanakkor érdemes az ökoszisztémára jelentős hatást gyakorló másik aspektust is kiemelni. A régió számos kiemelkedő vállalatát a UC Berkeley, az UC San Francisco vagy a Stanford University oktatói vagy hallgatói alapították (pl.: Genentech, Chiron, Agilent Technologies, Cisco Systems, Dolby Laboratories, Apple, eBay, Alphabet (Google), Hewlett-Packard, Electronic Arts, PayPal, NVIDIA, LinkedIn, Netflix, Sun Microsystems, Tesla, Instagram, Yahoo, Varian, VMWare, NetApp, Intuit stb.).   * **Nemzeti laboratóriumok és szövetségi kutatóintézetek:** a San Francisco-öböl környéke négy, az Energiaügyi Minisztériumhoz tartozó laboratóriumnak ad otthont: Lawrence Berkeley National Laboratory, Lawrence Livermore National Laboratory, Sandia National Laboratories kampusza és SLAC National Accelerator Laboratory. Továbbá itt található az Ames Research Center (NASA) is. További szövetségi létesítmények is helyet kaptak a régióban: San Francisco VA Medical Center, the VA Palo Alto Health Care System, Joint Genome. A nemzeti laboratóriumok kezdetben csak egyetlen „ügyféllel” rendelkeztek – a szövetségi kormányzattal –, mára diverzifikálták kapcsolataikat, széleskörű együttműködéseket alakítottak ki a magánszektor irányába is, valamint mind nagyobb hangsúlyt kap esetükben is a kutatás-fejlesztési eredmények kereskedelmi hasznosítása is. * **California Institute for Regenerative Medicine (CIRM):** az állami intézetet 2004-ben hozták létre mintegy 3 milliárd dolláros juttatással a kaliforniai őssejt-kutatás előmozdítása érdekében. A szervezet elsősorban felsőoktatási kutatásokat támogat. Az első évek finanszírozása főként alapkutatásokra, kutatási infrastruktúrákra és világviszonylatban is kiemelkedő tudósok bevonzására összpontosult. Napjainkra a CIRM-nek köszönhetően a kaliforniai intézmények vezető szerepet töltsenek be ezen területen, és a kutatásoktól egészen a klinikai tesztekig kiépült a kutatás-fejlesztési útvonal (pipeline). * **Független laboratóriumok és kutatóintézetek:** a régió számos független, non-profit kutatóhelynek is otthont ad. Ezen intézmények szövetségi vagy állami szerződéssel vagy támogatással végzik kutatómunkájukat. Vannak közöttük egyetemekhez kapcsolódók (pl.: Gladstone Institutes), de például a kutatási tevékenységük mellett tudományos és tanárképzési programokat is nyújtók (pl.: Buck Institute for Research on Aging) is. * **Vállalati kutatóhelyek és innovációs központok:** A vállalati kutatóhelyek központi szerepet töltenek be a régió innovációs rendszerében. Tevékenységük elsősorban az alkalmazott kutatások területére összpontosul, azonban sokan közülük alapkutatási tevékenységet is folytatnak. Fő kutatási területeik: az IT, a félvezetők, az energetika és a biotechnológia. Méretük a néhány tucat mérnöktől és tudóstól akár több ezerig is terjedhet. Egyes esetekben a nagyobb központok a vállalatok kutatási és innovációs tevékenységének nemzeti vagy globális bázisaiként is szolgálnak, leggyakrabban a digitalizációra összpontosítva. A világ több nagy autóipari vállalata (pl.: Audi, BMW, Ford, Honda, Mercedes, Nissan, Toyota, Volvo stb.) is kutatási és/vagy tesztelési részleget hozott létre a régióban elsősorban az autonóm és elektromos járművek területéhez kapcsolódóan. Ezek gyakran csatlakoznak valamely öböl környéki vezető vállalathoz, pl.: Waymo, Lyft, Tesla stb. Számos külföldi székhelyű vállalat „innovációs kirendeltségek” révén van jelen a térségben. Ezek nem folytatnak tudományos kutatást, de számos egyéb funkciót ellátnak: követik a technológiai fejlesztéseket, és jelentést tesznek a központjuknak azokról a trendekről, amelyek befolyásolhatják a vállalati stratégiát; egyetemekkel vagy olyan platformcégekkel – mint a Google, a Meta – való együttműködést alakítanak ki, illetve startupokat keresnek, amelyekbe befektethetnek vagy támogathatnak, hogy előmozdítsák globális stratégiájukat. * **Inkubátorok és akcelerátorok:** a technológiák kereskedelmi hasznosítását kiemelkedően fejlett inkubátor- és akcelerátor-infrastruktúra is elősegíti. Sokuk független, profitorientált szervezet, míg mások kormányzati, egyetemi, vállalati vagy nemzeti laboratóriumi támogatást kapnak. Általánosságban elmondható, hogy költséghatékony iroda- és/vagy laboratóriumi teret, felszerelést, tanácsadói szolgáltatásokat, kapcsolatépítési lehetőségeket, befektetők előtti bemutatkozást, valamint néha közvetlen befektetést is biztosítanak több ezer kis- és közepes méretű startup vállalkozás számára. A legnagyobb akcelerátorok a – mint például a Plug and Play Tech Center, a 500 Global, az Y Combinator – tucatnyi kisebb, specializáltabb inkubátor és akcelerátor programnak adnak otthont. Az egyetemek is aktívak ezen a területen, mivel a kutatási eredmények hatását is maximalizálni kívánják. Így kiemelkedő ezen a területen a Stanford University és a University of California tevékenysége is. Ez utóbbihoz tartozó intézmények esetében ezen tevékenységek gyakran más egyetemi kezdeményezésekhez kapcsolódnak, amelyek célja a diákok és oktatók vállalkozói tevékenységének támogatása, beleértve a vállalkozói képzési programokat, hackathonokat, innovációs díjakat, üzleti terv versenyeket és olyakor a közvetlen finanszírozást is. A felsoroltakon túl a szövetségi laboratóriumok is rendelkezhetnek inkubátorprogramokkal. Példák erre a Berkeley Lab Cyclotron Road és az i-GATE is. * **Szövetségi innovációs irodák:** a régió innovációs rendszere számos szövetségi kormányzati ügynökség innovációs irodáját is magában foglalja. Ezek célja, hogy az új vagy a növekedési szakaszban lévő technológiai vállalatok innovációjának segítségével előmozdítsák a nemzeti prioritásokat. Ilyen például a CIA „befektetési ága” az In-Q-Tel, amely 1999 óta aktív a régióban, a Belbiztonsági Minisztérium „Silicon Valley Innovation Program”-ja, valamint a Védelmi Minisztériumhoz kötődő „Defense Innovation Unit” is. * **Kockázati tőke:** az innovatív technológiák és ötletek kereskedelmi hasznosítása, vállalatokká történő alakításának finanszírozásában a kockázati tőke, az angyalbefektetések és az egyéb magántőke-források fontos szerepet töltenek be. A ma ismert kockázatitőke-modellek gyökereit is a térségben találjuk meg, és napjainkban is az öböl térségében történik a legtöbb kockázatitőke-befektetés az Amerikai Egyesült Államokban. Ennek megfelelően a finanszírozási rendszer rendkívül fejlett, és önmagában is meglehetősen komplex, számos szereplővel.   Az Office of Science and Technology Policy (OSTP, a Fehér Ház tudományos és technológiai szakpolitikai kérdésekkel foglalkozó irodája) a következő, különös fontossággal bíró, kritikus és feltörekvő technológiai területeket azonosította a 2024. évre vonatkozóan: fejlett számítástechnológia, fejlett műszaki anyagok, fejlett gázturbinás motortechnológiák, fejlett és hálózatba kötött érzékelés, fejlett gyártás, mesterséges intelligencia, biotechnológia, tiszta energiatermelés és -tárolás, adatvédelem, adatbiztonság és kiberbiztonsági technológiák, irányított energia, magas fokú automatizálás, autonóm és személyzet nélküli rendszerek (UxS) és robotika, ember-gép interfészek, hiperszonikus technológiák, integrált kommunikációs és hálózati technológiák, helymeghatározó, navigációs és időzítési (PNT) technológiák, kvantuminformációs és alaptechnológiák, félvezetők és mikroelektronika, űrtechnológia és kapcsolódó rendszerek. Ahogyan az a vállalati kutatási irányoknál látható volt, Kalifornia és azon belül is a San Francisco-i öböl térsége önmagában is számos területen tölt be kulcsszerepet. A Stanford University a következő tíz területet azonosította, mint az OSTP irányaival összhangban álló, a régió szempontjából is kiemelt jelentőségű feltörekvő technológiai terület: mesterséges intelligencia (AI), biotechnológia és szintetikus biológia, kriptográfia, anyagtudományok, idegtudományok, nukleáris technológiák, robotika, félvezetők, űrtechnológia, fenntartható energiával kapcsolatos technológiák. A magyar export szempontjából a kaliforniai súlypontú nyugati part államaiban továbbra is olyan innovatív technológiáknak van helye, amelyek egyedülállóak és nagy növekedésre képesek: globális jövő előtt álló szoftvermegoldások, applikációk, AV, EV technológiákra irányuló fejlesztések, cutting-edge járműipari innovációk, LLM, MI alkalmazások szöveges, képi és audiovizuális megoldásai, megújuló energia, katasztrófavédelemmel kapcsolatos innovációk, űripari területek, dróntechnológia, edukációs iparágak (STEM, MI), sportinnovációk, épületautomatizálás, okos építőipari megoldások (3D nyomtatás, MI automatizálás, prefab épületek). | | | |
|  | | | | |
| 1. **Bilaterális KFI kapcsolataink** | A nyugati part államaiban, különösképpen Kaliforniában az állami, illetve a kormányzati szerepvállalás nem bír kiemelkedő jelentőséggel a KFI szektor esetében, így a bilaterális, államközi kapcsolatok sem jelentősek a relációban. Ugyanakkor az innovációs ökoszisztéma egyéb szereplőivel – egyetemek, kutatóintézetek, technológiai vállalatok, inkubátorok, akcelerátorok, tőkebefektetők – való kapcsolatépítés fontos cél lehet már rövid távon is. A régióban felhalmozódott tudás, jó gyakorlatok magyarországi adaptálása további lendületet jelenthet a hazai KFI rendszer dinamizálásához. Fontos ugyanakkor figyelembe venni az ökoszisztémák – és így az egyes szereplők – fejlettségi különbségét is. A Szilícium-völgy amerikai viszonylatban is kiemelkedően magas megélhetési költségei és a jelentős távolság miatt elengedhetetlen a hazai szereplők, vállalatok, startupok előzetes felkészítése, hogy a fizikai jelenléttel is járó kapcsolatépítés, működés megalapozása a lehető legnagyobb hatékonysággal történhessen.  A bilaterális kapcsolatok esetében fontos körülmény még a nemzetközi verseny is. A San Francisco-i öböl nagy akcelerátoraiban a startupok többségét a több száz európai startup jelenti. Őket számos európai privát és állami finanszírozású program és szolgáltatás segíti. Ilyenek például a német kormány által támogatott German Accelerator, a svájci kormányzati, valamint privát és egyetemi támogatást is élvező Swissnex, a skandináv országok Nordic House kezdeményezése. Valamennyi program jelentős finanszírozással és humánerőforrással működik. Az európai jelenléthez a mintegy félszáz kockázati tőkealap, illetve vállalati innovációs iroda is hozzájárul. Ugyanakkor a nemzetközi verseny nem korlátozódik csupán az európai versenytársakra. Kisebb, de egyes területeken növekvő jelenléttel rendelkezik például Kína, Dél-Korea, Mexikó, Ausztrália, Szingapúr is az innovációs és vállalkozói kapcsolatépítésben. | | | |
|  | | | | |
| 1. **Szerződéses kapcsolatok helyzete, megállapodások, egyezmények hatályossága, meghosszabbítása, új egyezmények megkötése a jövőben** | A magyar-amerikai, így a nyugati parti tudománydiplomáciai kapcsolatok alapdokumentuma a *Magyar Köztársaság Kormánya és az Amerikai Egyesült Államok Kormánya közötti tudományos és technológiai együttműködési megállapodás*, amelyet a 2010. évi XXX. törvény hirdetett ki. A megállapodást 10 évre kötötték a felek, hatálya automatikusan újabb 10 évre meghosszabbodott az évfordulókor, így jelenleg is hatályban van. Azonban a nyugati parti, különösen a kaliforniai tudományos és technológiai kapcsolatok lényegében függetlenek a fennálló megállapodástól. Ugyanakkor a kétoldalú szövetségi szintű megállapodás fontos keretdokumentumot jelenthet például a KFI tevékenységet támogató kormányzati szervekkel való jövőbeni együttműködésekhez. | | | |
|  | | | | |
| 1. **Multilaterális együttműködés az adott relációban** | A multilaterális kapcsolatok esetében fontos kiindulási alapot jelenthet az Európai Unió San Francisco-i Irodája, amely 2022. szeptember 1-jén kezdte meg működését. Az Iroda kiemelt feladata az Európai Unió és az Egyesült Államok közötti együttműködés támogatása, kiemelten a nyugati parti stakeholderekkel, a digitális szektor szabályozása és az innovációs szakpolitikák tekintetében. Rendezvényein rendszeresen összegyűlnek az uniós tagállamok és a nyugati part innovációs szereplői. | | | |
|  | | | | |
| 1. **Felsőoktatás helyzete, magyar diákok, oktatók a fogadó országban, a fogadó ország diákjai, oktatói Magyarországon** | Az Amerikai Egyesült Államokba szinte a világ összes országából érkezik nemzetközi hallgató. A nemzetközi mobilitási trendek pandémia miatti csökkenését követően ismét emelkednek a nemzetközi hallgatói számok mind a befelé, mind a kifelé irányuló mobilitás tekintetében. A legtöbb hallgató Ázsiából érkezik, a hallgatók több, mint 70%-a Kínából, valamint Indiából. A célállamokat tekintve Kalifornia rendelkezik a legmagasabb részesedéssel, a nemzetközi hallgatók mintegy 16,5%-a választja ezt az államot tanulmányai helyszínéül. A legnépszerűbb szakok a STEM területekhez, valamint az üzleti és menedzsment-tanulmányokhoz tartoznak.  Az amerikai–magyar relációt tekintve is kis mértékű élénkülés volt megfigyelhető az elmúlt időszakban az egyetemi és kutatói mobilitás tekintetében. A 2023/2024. tanévben közel 7%-kal több amerikai hallgató kezdte meg tanulmányait Magyarországon, mint egy tanévvel korábban. Az amerikai hallgatók többsége egyéb képzési kategória (vendégtanulmányok, részképzés, nemzetközi képzés) keretében tanul Magyarországon. Meghatározó arányuk az osztatlan képzéseken és a mesterképzésen tanult. A 2023. évben, ahogy a korábban is az általános orvosi, fogorvosi és az állatorvosi képzések voltak a legnépszerűbben az amerikai hallgatók körében. Az USA-ban tanuló magyar hallgatók számát tekintve a 2021/22. tanév után a 2022/2023. tanévben is megtörni látszik az elmúlt két évtized csökkenő tendenciája. A 2022/2023. tanévben már 1%-os növekedés volt megfigyelhető a számukat tekintve az egy évvel korábbi tanévhez viszonyítva. Habár USA-ba irányuló mobilitás tekintetében jelentős minden évben az érdeklődés, azonban jellemző a pályázati források túlpályázása és kimerülése.  A finanszírozási forrást tekintve a Diaszpóra Felsőoktatási Ösztöndíjprogramban is jelentős részarányt tettek ki pályázók az Egyesült Államokból. Az oktatási terület kétoldalú kapcsolatainak fejlesztését, a kölcsönös tudástranszfert, a kutatói mobilitást a Magyar Köztársaság Kormánya és az Amerikai Egyesült Államok Kormánya közötti, az 1990-ben aláírt, 2007-ben megújított, a Magyar-Amerikai Fulbright Alapítvány létrehozásáról kormányközi egyezmény is támogatja, amely jelentős szereppel bír a nyugati parti kapcsolatok tekintetében is. A képzési területet érintően a 2024. év fontos eseménye volt a régióban, hogy az az University of Redlands-on kapott helyet a Kodály Központ. A központ ünnepélyes megnyitójára 2024. február 10-én került sor. | | | |
|  | | | | |
| 1. **TéT szakdiplomata által szervezett programok a beszámoltatási időszakban: a tudománydiplomáciai prioritások figyelembe vétele, programok jellege, célközönség, utókövetés, feladatok** | A San Francisco-i tudományos és technológiai szakdiplomata pozíció, így a San Francisco-i alkonzulátus állomáshely 2022. június 30. és 2024. január 11. között betöltetlen volt. Az új szakdiplomata 2024. év eleji megérkezésével a tudománydiplomáciai tevékenység ellátása ismét kiemelt figyelmet kap. Azonban a beszámolással érintett időszak hossza, valamint a több, mint 1,5 éves szünet, így megkezdett projektek hiánya nem tette lehetővé saját szervezésű program megtartását az időszakban. | | | |
|  | | | | |
| 1. **Legfontosabb bilaterális TéT, KFI események, eredmények a beszámolási időszakban** | A San Francisco-i tudományos és technológiai szakdiplomata pozíció, így a San Francisco-i alkonzulátus állomáshely 2022. június 30. és 2024. január 11. között betöltetlen volt. Az új szakdiplomata 2024. év eleji megérkezésével a tudománydiplomáciai tevékenység ellátása ismét kiemelt figyelmet kap. Az állomáshely hosszú, 1,5 éves betöltetlensége, valamint a korábbi kapcsolatok pandémiai miatti jelentős számú megszűnése miatt a beszámolással érintett időszak legfontosabb feladata a TéT kapcsolatok kiépítésének újbóli megkezdése volt.  Továbbá a beszámolási időszak jelentős kapacitást igénylő feladata volt az európai parlamenti választás külképviseleti lebonyolításának előkészítése, valamint a levélszavazatok fogadásának biztosítása. | | | |
|  | | | | |
| 1. **Korábbi tudománydiplomáciai projektek utókövetése** | A San Francisco-i tudományos és technológiai szakdiplomata pozíció, így a San Francisco-i alkonzulátus állomáshely 2022. június 30. és 2024. január 11. között betöltetlen volt, a korábbi projektek lezárásra kerültek, így nem merült fel korábbi tudománydiplomáciai projekt utánkövetésének szükségessége. | | | |
|  | | | | |
| 1. **Éves munka számokban:**  * **Jelentések (db)** * **Delegációk (db)** * **Saját szervezésű programok (db)** * **Hány magyar céget, KFI szereplőt stb. sikerült partnerhez, együttműködési megállapodáshoz juttatni (db)** * **egyéb számszerűsíthető eredmény** | A San Francisco-i tudományos és technológiai szakdiplomata pozíció, így a San Francisco-i alkonzulátus állomáshely 2022. június 30. és 2024. január 11. között betöltetlen volt. Az új tudományos és technológiai szakdiplomata 2024. januári érkezését követő első feladatok közé tartozott a kapcsolati rendszer újbóli kiépítésének megkezdése a több, mint 1,5 éves szünetet követően. A szakdiplomata beszámolási időszakkal érintett 4,5 hónap alatt 24 jelentést írt, illetve működött közre. Az állomáshely, így az alkonzulátus januárt megelőző betöltetlensége, a földrajzi prioritások, valamint a jelentős fizikai távolság okán delegáció az érintett időszakban nem érkezett. A kis számú vállalati érdeklődés a szakdiplomata érkezését követően élénkülni látszik, azonban ezt jelentősen szükséges fokozni. Az ehhez szükséges programszintű intézkedések előkészítését a szakdiplomata megkezdte.  Tekintettel arra, hogy a San Francisco-i alkonzulátuson kizárólag a szakdiplomata teljesít szolgálatot, valamint, hogy konzuli munkakört is betölt, a beszámolási időszak fontos feladata volt például az európai parlamenti választás külképviseleti lebonyolításának előkészítése, valamint a levélszavazatok személyes fogadásának biztosítása is. A szakdiplomata ezen felül több esetben képviselte a Los Angeles-i főkonzulátust rendezvényeken, tartott beszédet (pl. Hungarian Heritage Festival, március 15-i ünnepség). | | | |
|  |  | | | |
| 1. **Felvetések, tapasztalatok, javaslatok** | Az állomáshely betöltetlensége, valamint a pandémia jelentősen lecsökkentette a fennálló tudománydiplomáciai kapcsolatokat. Ugyanakkor a szakdiplomata januári megérkezését pozitív fogadtatás övezte, számos egyeztetés visszaigazolta az élénkülő érdeklődést a reláció tekintetében. A terület KFI ökoszisztémáján belül az informatika, információtechnológia, a biotechnológia, valamint az orvosi eszközgyártás is kiemelt helyet kap, mely területek esetében már vannak jó gyakorlatok a reláció tekintetében is. Ugyanakkor az egyébként is magas piacralépési költségek infláció okozta további emelkedése, valamint a hatalmas belföldi és nemzetközi verseny okán javasolt az érdeklődő magyar vállalatok programszintű előzetes felkészítése. | | | |
|  | | | | |
| 1. **Tervek a következő beszámoltatási időszakra** | A nyugati part piacai, KFI ökoszisztémája – kiemelten a San Francisco-i öböl térségének innovációs ökoszisztémája – iránt érdeklődő magyar vállalkozások számára programszintű kezdemény indítása, amely előkészítését a szakdiplomata a beszámolási időszakban megkezdte.  A vállalati kapcsolatok fokozásán túl a következő időszakban kiemelt hangsúlyt kap a kaliforniai egyetemek innovatív képzési portfóliójának feltérképezése, és a legjobb gyakorlatok hazai adaptálásának előkészítése. | | | |